
     ስለሆነም የአሁኗ አመልካች ከላይ በሰበር አቤቱታቸው ላይ ስለተጠቀሱት ንብረቶች  የጋብቻ ውጤት ወይም የግል ንብረቶች ተለይቶ የሚወሰነው የግራ ቀኙ ማስረጃዎች በህጉ አግባብ ተሰምተውና ፍሬ ነገሩ በሚገባ ተጣርቶ ነው፡፡ በሕግ አግባብ በተቆጠረ ማስረጃ ፍሬ ነገሩ ሳይጣራና  ያለ ሕጋዊ ምክንያት ማስረጃው ሰይሰማ  የንብረት ክፍፍል ላይ ውሳኔ የሚሰጥበት፣ ማስረጃው ቀርቦ ደግሞ ይዘቱ ሳይታይ በደፈናው ውድቅ የሚደረግበት የማስረጃ አቀባበል ስርዓት ተቀባይነት የሌለው ሲሆን የክርክሩ ፍሬ ነገሮች አግባብነት ባላቸውና በሕጉ አግባብ በተቆጠሩ የተከራካሪ ወገኖች ማስረጃዎች እንዲሁም አስፈላጊ ሁኖ ሲገኝ ደግሞ በፍርድ ቤቱ አነሳሽነትም ከሚመለከታቸው አካላት በሚቀርቡት ማስረጃዎች በተገቢው መንገድ ሳይጣሩ ዳኝነት መስጠት የዳኝነት አሰጣጥ ስርዓት የማይቀበለው ጉዳይ ሲሆን የክርክሩ አካሄድ ሳይሟላ የሚሰጥ ዳኝነት ደግሞ በውጤቱ የተከራካሪ ወገኖችን የመደመጥ መብት እጅጉን የሚጎዳ በመሆኑ መሰረታዊ የሆነ የሕግ ስህተት ያለበት ነው፡፡ሲጠቃለልም፡-
1. በጋምቤላ ከተማ 05 ቀበሌ ውስጥ ያለው ቤት ጋብቻው ከፈረሰ በኋላ የተሰራ ነው ወይስ አይደለም?
2. በጋምቤላ ከተማ ውሃ ልማት አከባቢ ያለው ቤት በትዳር ውስጥ የተፈራ ነው ወይስ አይደለም?፣
3.  በደንቢዶሎ ከተማ ያለው ቤት፣ የቡና አትክልትና ባህርዛፍስ የተጠሪ የግል ንብረት ነው ሊባል የሚችልበት የሕግ አግባብ አለ? ወይስ የለም? ሌሎች
ለጉዳዩ አወሳሰን አግባብነትና አስፈላጊነት ያላቸውን ፍሬ ነገሮች በአመልካች በተቆጠሩት ማስረጃዎች፣ፍርድ ቤቱ አስፈለጊ ሲሆን ሌሎች ማስረጃዎችን ከሚመለከታቸው አካላት ራሱ በማስቀረብ ጭምር ጉዳዩን በተገቢው መንገድ አጣርቶና የፍሬ ነገሩን ክርክር አሟልቶ፣ በሕጉ የተመለከተውን የፍርድ አፃጻፍ ስርዓት በመከተል ዳኝነት እንዲሰጥበት ጉዳዩን ለስር ፍርድ ቤት መመለሱ ስነ ስርዓታዊ ሆኖ አግኝተናል፡፡ በዚህም ምክንያት የበታች ፍርድ ቤቶች የአመልካችን የጋራ ንብረት ክፍፍል ጥያቄን በተመለከተ የሠጡት ውሳኔ በከፊል መሰረታዊ የሆነ የሕግ ስህተት ያለበት በመሆኑ ተከታዩን ወስነናል፡፡
                              ውሣኔ 
1. በጋምቤላ ከተማ አስዳደር የመጀመሪያ ደረጃ ፍርድ ቤት ተሰጥቶ በጋምቤላ ከፍተኛ ፍርድ ቤት እንዲሁም በክልሉ ጠቅላይ ፍርድ ቤት ሰበር ሰሚ ችሎት የጸናውና   ውሳኔ በፍ/ብ/ሥ/ሥ/ሕ/ቁጥር 348(1) መሰረት ተሽሯል፡፡
2. የጋምቤላ ከተማ አስተዳደር የመጀመሪያ ደረጃ ፍርድ ቤት ግራ ቀኙ የንብረት ዝርዝር በማቅረብ ክርክሩን እንዲቀጥል አድርጎ በፍርድ ሐተታው ላይ ከተራ ቁጥር 1 እስከ 3 በተዘረዘሩት ነጥቦች ላይ  የግራ ቀኙን ክርክር ማስረጃዎችን በመስማትና በተገቢው መንገድ ሁሉ ፍርድ ቤቱ በሚያስቀርባቸው ማስረጃዎች ጭምር በማጣራት ጉዳዩ ላይ ተገቢውን ዳኝነት ሊሰጥበት ይገባል በማለት በፍ/ብ/ሥ/ሥ/ሕ/ቁጥር 343(1) መሰረት መልሰንለታል፡፡ይፃፍ፡፡
3. በዚህ ችሎት ለተደረገው ክርክረ የወጣውን ወጪና ኪሳራ የየራሳቸውን ይቻሉ ብለናል፡፡
       መዝገቡ ተዘግቷል፤ ወደ መዝገብ ቤት  ይመለስ ብለናል፡፡

